Bethany dans groot pryse los in Sun City | Netwerk24
Bethany dans groot pryse los in Sun City
Bethany Jeftha het onlangs in Sun City ’n groot prys by die Rumba in the Jungle-danskompetisie gewen.
Bethany is as die Afrika-junior danskampioen aangewys. Dansers van meer as 16 internasionale en Afrikalande het aan die kompetisie deelgeneem.
Sy is ook hierdie week se Standard Let’s Play-finalis.
“Dit was die merkwaardigste oomblik in my dansloopbaan. Ek was geskok toe ek wen. Daar was 11 beoordelaars op die vloer. Ek het die ander deelnemers geklop, waarvan een danser ’n vorige beoordelaar op die televisieprogram, Strictly Come Dancing, was,” sê Bethany vol entoesiasme.
Sy verduidelik waar alles begin het. “Toe ek in graad 2 was het ek gaan kyk hoe ’n vriendin dans. Ek was onmiddellik verlief op dans.”
Sy sê sy het ander aktiwiteite soos gimnastiek, karate en ballet probeer, maar niks was so lekker soos dans nie.
Sy verkies om saam met ’n metgesel te dans. Shequille Stevens is tans haar metgesel. Hulle oefen elke Dinsdag saam in Atlantis. Op die ander dae oefen sy fiksheid by Bolandpark.
“Ek kan op die dansvloer myself wees,” sê Bethany. Sy sê daar was tye dat sy baie geval het, maar het nie toegelaat dat dit haar onderkry nie. “Wanneer ek val, dan staan ek weer op, steek die pyn weg en voltooi die dans met dieselfde passie waarmee ek dit begin het.”
Bethany het met haar onderhoud met die Standard by meer as 100 trofees gesit en op ’n vertoonkas blink nog 150 trofees en medaljes. Sy sê sy het al baie bereik maar sy bly nederig.
In Desember gaan Bethany Suid-Afrika by die Wêreld-baldans-en-Latynsedans-kampioenskap verteenwoordig.
Mense wat haar wil help met befondsing, is welkom om haar pa, Irvine, by 082 775 8183 te kontak.